b'\n_START_ARTICLE_\nBarbara Celjska\n_START_SECTION_\nPregled\n_START_PARAGRAPH_\nRodila se je kot najmlaj\xc5\xa1i otrok Celjskega grofa Hermana II. in Ane, grofice Schaunber\xc5\xa1ke._NEWLINE_Herman II. Celjski je bil sin grofa Hermana I. Celjskega in princese Katarine Kotromani\xc4\x87 bosanske (katere mati je bila Katarina Ogrska, h\xc4\x8di ogrskega kralja \xc5\xa0tefana V., o\xc4\x8de pa iz rodu srbskih kraljev Nemanji\xc4\x87ev), ki je bila starej\xc5\xa1a sestra Elizabete Bosanske (Kotromani\xc4\x87), \xc5\xbeene Ludvika I. Velikega iz rodu An\xc5\xbeujcev. Elizabeta in Ludvik sta bila star\xc5\xa1a Marije I. Ogrske, ki se je poro\xc4\x8dila s Sigismundom Luksembur\xc5\xa1kim, in Jadwige Poljske, ki se je poro\xc4\x8dila z Jagellom Litvanskim. Anna von Schaunberg pa je bila h\xc4\x8di Henrika III. von Schaunberg in Ur\xc5\xa1ule Gori\xc5\xa1ke. Barbarina sestri\xc4\x8dna in posvojena sestra Ana  je bila druga \xc5\xbeena Nikolaja II. Gorjanskega, ogrskega plemi\xc4\x8da, palatina. _NEWLINE_Njegova sovladarica, druga Ana Celjska se je 1402 poro\xc4\x8dila z Vladislavom Jagellom, kraljem litvansko-poljske zveze, vdovcem po drugi an\xc5\xbeujski sestri (Jadwiga Poljska).\n_START_SECTION_\nOtro\xc5\xa1tvo\n_START_PARAGRAPH_\nBarbara je v Celju pre\xc5\xbeivela samo najzgodnej\xc5\xa1a otro\xc5\xa1ka leta, najkasneje ob poroki leta 1405 , morda \xc5\xbee ob zaroki leta 1401 pa je zapustila mesto ob Savinji in se vanj ni nikoli ve\xc4\x8d vrnila. Zato o njenih najzgodnej\xc5\xa1ih letih vemo le malo, skoraj ni\xc4\x8d. Zgodovinarka Amalie F\xc3\xb6ssel domneva, da so jo verjetno od leta 1401, ko je bila sklenjena njena zaroka, pripravljali na vlogo kraljice. V zgodovinskem spominu Slovencev pa je pre\xc5\xbeivela le literarna podoba Barbare Celjske, pri kateri pa so si ustvarjalci dovolili toliko umetni\xc5\xa1ke svobode, da je nikakor ne moremo \xc5\xa1teti za verodostojno.\n_START_SECTION_\nZaroka in njeno zgodovinsko ozadje\n_START_PARAGRAPH_\nV bitki z Osmani pri Nikopolju, leta 1396, v kateri je bila evropska vite\xc5\xa1ka vojska pora\xc5\xbeena, je Herman II. Celjski uspe\xc5\xa1no re\xc5\xa1eval kralja Sigismunda , ki sta mu grozila smrt ali ujetni\xc5\xa1tvo._NEWLINE_Herman je skupaj s svojim ogrskim svakom Nikolajem Gorjanskim (Nikolaj je bil poro\xc4\x8den s Hermanovo h\xc4\x8derko Ano) spretno posegel tudi v spor o legitimnosti kralja Sigismunda do ohranitve ogrske krone po smrti kraljice Marije, ki mu ni zapustila potomca. Del ogrskega plemstva je kralja konec aprila 1401 zaprl na gradu Gorjanskega Sikl\xc3\xb3s. Po diplomatskem dogovoru je bil eden od pogojev za izpustitev Sigismunda (oktobra 1401) tudi zaroka s Hermanovo h\xc4\x8derko, takrat komaj 9-letno Barbaro; Nikolaj Gorjanski pa je postal palatin ogrskega kraljestva. Kralj Sigismund je ta pogoj sprejel, \xc4\x8deprav je bil \xc5\xbee od leta 1396 zaro\xc4\x8den s Margareto, h\xc4\x8derko bri\xc5\xbe\xc5\xa1kega vojvode Henricha in je bila njegova nevesta \xc5\xbee na poti._NEWLINE_Sredi novembra 1405*  sta se poro\xc4\x8dila Barbara Celjska ter ogrski kralj Sigismund Luksembur\xc5\xa1ki, vdovec, sin pokojnega ogrskega, \xc4\x8de\xc5\xa1kega in nem\xc5\xa1kega kralja ter rimskega cesarja Karla IV. Luksembur\xc5\xa1kega in Elizabete von Pommern. 6. decembra istega leta so nevesto kronali za mad\xc5\xbearsko (ogrsko) kraljico v baziliki sv. \xc5\xa0tefana v Szekesfehervarju. _NEWLINE_Poroka je predstavljala sklepno dejanje dogajanja, ki se je pri\xc4\x8delo s porazom kri\xc5\xbearske vojske v bitki pri Nikopolju. Visoka, vitka in nenavadno lepa Barbara ter Sigismund, krepke postave, valovitih las in s ko\xc5\xa1ato brado (tedaj modno na Ogrskem); sta med sodobniki veljala za najlep\xc5\xa1i kraljevski par v Evropi  . Ob poroki je Barbari kot nevesti pripadala bogata jutrnina, namen tega dele\xc5\xbea, ki ga ji je poklonil soprog, je bil, da se soprogi v primeru mo\xc5\xbeeve smrti zagotovi dostojno vdovstvo. Vrednost jutrnine je morala odra\xc5\xbeati obseg mo\xc5\xbeevega premo\xc5\xbeenja in srednjeve\xc5\xa1kim kraljicam je bila z njo zagotovljena materialna varnost. _NEWLINE_Poroka Sigismunda in Barbare je bila politi\xc4\x8dna in je bila odraz tako strate\xc5\xa1kih interesov \xc5\xbeenina Sigismunda, kot tasta Hermana II. Celjskega. Barbara je bila zgolj sredstvo za utrditev zveze, kar je bila tedaj splo\xc5\xa1na praksa med plemi\xc5\xa1kimi rodbinami. _NEWLINE_Razlike med obema zakoncema bi ne mogle biti ve\xc4\x8dje: 38-letni Sigismund je kot kraljevi sin zakonitosti dvornega \xc5\xbeivljenja spoznaval od otro\xc5\xa1tva. Kot zaro\xc4\x8denca Marije, bodo\xc4\x8de  ogrske kraljice , so ga od 12. leta dalje vzgajali na ogrskem dvoru, bodo\xc4\x8demu polo\xc5\xbeaju primerno. Bil je izobra\xc5\xbeen in razgledan, veljal je za odli\xc4\x8dnega govornika, ki je poleg latin\xc5\xa1\xc4\x8dine govoril \xc5\xa1e nem\xc5\xa1\xc4\x8dino, \xc4\x8de\xc5\xa1\xc4\x8dino, mad\xc5\xbear\xc5\xa1\xc4\x8dino, franco\xc5\xa1\xc4\x8dino, italijan\xc5\xa1\xc4\x8dino ter verjetno poljski jezik. _NEWLINE_Nevesti na za\xc4\x8detku, kljub pripravi na zakon, ni moglo biti lahko, \xc5\xa1e zlasti, ker so na dvoru vladale spletke in specifi\xc4\x8dne notranje razmere (o katerih se je izven tega kroga vedelo le malo), toda pomagala ji je njena ambicioznost. Brez dvoma je bila Barbara Celjska inteligentna, \xc5\xbeivo zainteresirana za gospodarska in finan\xc4\x8dna vpra\xc5\xa1anja, ter obdarjena z naravnim talentom za politiko in diplomacijo.\n_START_SECTION_\nPrva leta zakona\n_START_PARAGRAPH_\nPrva leta po poroki se je Barbara v veliki meri zadr\xc5\xbeevala v Sclavonii. Sigismund se je tedaj boril v Bosni z doma\xc4\x8dimi velika\xc5\xa1i in kraljem Tvrdkom II., zmago pa je slavil v Budimu, kjer sta skupaj z Barbaro leta 1408 ustanovila znameniti vite\xc5\xa1ki red  Zmaja. Poleg Sigismunda in Barbare  ga je sestavljalo \xc5\xa1e 22 najzvestej\xc5\xa1ih plemi\xc5\xa1kih zaupnikov. Najvi\xc5\xa1je polo\xc5\xbeaje v njem, takoj za kraljevim parom, so zasedli srbski vladar \xc5\xa0tefan Brankovi\xc4\x87,  Herman II. Celjski, njegov sin Friderik II. Celjski ter ogrski palatin Nikolaj Garai. _NEWLINE_Po slabih sedmih letih zakona, ki jih je kraljevi par pre\xc5\xbeivel na Ogrskem, se je konec leta 1412, zaradi vojne z Benetkami zaradi spora o prevladi nad Dalmacijo Sigismund moral odpraviti v Severno Italijo. Spopadi so se kon\xc4\x8dali brez zmagovalca, s sklenitvijo premirja, v katerem je aktivno sodeloval tudi barbarin o\xc4\x8de Herman II. Celjski. Od konca leta 1412 sta zakonca za dolga obdobja \xc5\xbeivela lo\xc4\x8deno, vsak s svojim dvorom. Sigismund je bil namre\xc4\x8d vse \xc5\xbeivljenje \xc2\xbbpotujo\xc4\x8di vladar\xc2\xab, ki je svoje vladarske funkcije in politi\xc4\x8dne cilje lahko uresni\xc4\x8deval samo s stalnim potovanjem in osebno prisotnostjo na kraju dogodkov. Poleg tega na Ogrskem ni bilo mesta, ki bi opravljalo vlogo prestolnice, v katerem bi se lahko dvor za stalno naselil. Budim je \xc5\xbee v \xc4\x8dasu Sigismundovih predhodnikov veljal za priljubljeno bivali\xc5\xa1\xc4\x8de kraljev, vendar so ogrske kralje dolgo \xc4\x8dasa kronali v dana\xc5\xa1nji Bratislavi._NEWLINE_Barbara je v visoko politiko vstopila \xc5\xbee zelo zgodaj, saj jo je \xc5\xbee leta 1411 Sigismund pritegnil v urejanje odnosov s Poljsko, \xc4\x8demur je gotovo botrovala rodbinska povezanost Celjskih s tamkaj\xc5\xa1njo vladarsko hi\xc5\xa1o. _NEWLINE_Koristne Barbarine rodbinske vezi je Sigismund izkoristil tudi v zapletenem urejanju odnosov med Kraljevino Poljsko, Litvo in Nem\xc5\xa1kim vite\xc5\xa1kim redom ter Poljsko in Ogrsko. Leta 1410 so Poljaki v navezi z Litovci nem\xc5\xa1kemu vite\xc5\xa1kemu redu po dolgoletnih medsebojnih spopadih zadali odlo\xc4\x8dilen udarec in Sigismundu je kot novoizvoljenemu nem\xc5\xa1kemu kralju  v pogajanjih pripadla pomembna vloga. Da je bila v kasnej\xc5\xa1a pogajanja med Poljsko in vite\xc5\xa1kim redom pritegnjena tudi Barbara, dokazuje redovni zahtevek, da se za razsodni\xc5\xa1ko delo dolo\xc4\x8dena vsota ne izpla\xc4\x8da zgolj Sigismundu, ampak tudi Barbari.\n_START_SECTION_\nOtroci in dedi\xc4\x8di\n_START_PARAGRAPH_\nLeta 1409 je Barbara rodila Sigismundu njunega edinega otroka, h\xc4\x8der Elizabeto Luksembur\xc5\xa1ko, ki se je kasneje poro\xc4\x8dila z avstrijskim nadvojvodo Albrehtom Habsbur\xc5\xa1kim (kasnej\xc5\xa1im kraljem Albrehtom II.). Verjetni rojstni datum Elizabete je 28. december 1409, njeno pozno rojstvo pa gre pripisati dejstvu, da je bila Barbara \xc5\xa1e zelo mlada.\n_START_SECTION_\nKraljica-vdova\n_START_PARAGRAPH_\nPo soprogovi smrti (1437) je od julija 1441 do svoje smrti \xc5\xbeivela v \xc4\x8de\xc5\xa1kem mestu M\xc4\x9bln\xc3\xadk (na Labi), kjer se je ukvarjala z alkimijo._NEWLINE_Barbara je umrla 11. julija 1451 na Melniku in je pokopana v Pragi, na Pra\xc5\xa1kem gradu v katedrali sv. Vida.'